Kopsavilkuma lapa

Ietekmes novērtējums par lauksaimniecības produktiem un pārtikas produktiem, vīnam un stiprajiem alkoholiskajiem dzērieniem piemērojamās ES ģeogrāfiskās izcelsmes norāžu (ĢIN) sistēmas pārskatīšanu

A. Rīcības nepieciešamība

Kāda ir problēmas būtība un kāpēc problēma ir nozīmīga ES mērogā?

Pilnvarojuma vēstulē Komisijas priekšsēdētāja fon der Leiena pilnvaroja komisāru Vojcehovski “meklēt veidus, kā stiprināt ģeogrāfiskās izcelsmes norāžu sistēmu. Tas ir svarīgs elements, kas palīdz saglabāt augstu pārtikas kvalitāti un standartus un nodrošināt, ka visā pasaulē tiek nosargāts un apliecināts mūsu kultūras, gastronomiskais un vietējais mantojums.” Iniciatīvas mērķis ir pašreizējo ģeogrāfiskās izcelsmes norāžu (ĢIN) sistēmu nostiprināt kā intelektuālā īpašuma tiesības saskaņā ar IĪ rīcības plānu un pilnvērtīgi aizsargāt tradicionālo pārtikas produktu nosaukumus. Iniciatīva palīdz sasniegt kopējās lauksaimniecības politikas mērķus, konkrētāk, uzlabot ES lauksaimniecības spēju reaģēt uz sabiedrības prasībām pārtikas un veselības jomā, un tādējādi īsteno Eiropas zaļo kursu un stratēģiju “No lauka līdz galdam” . 2020. gadā tika veikts izvērtējuma atbalsta pētījums par ģeogrāfiskās izcelsmes norādēm un garantētu tradicionālo īpatnību produktiem. Komisijas dienestu darba dokuments par izvērtējumu tika publicēts 2021. gada decembrī. Ir konstatētas sešas turpmāk minētās problēmas. No ražotāju viedokļa 1. ĢIN izpildes panākšanas grūtības un trūkumi: kontroles nepilnības (it īpaši vērtības ķēdes lejupējos posmos) un grūtības piemērot ražotāju tiesības ārpus ražotājas dalībvalsts un internetā. 2. Pārtikas apgādes ķēdes nelīdzsvarotība: ar ĢIN apzīmēto produktu ražotāju grupām, kurām pārtikas piegādes ķēdē nav spēcīgu pozīciju, ir grūti arvien saņemt taisnīgu atlīdzību par savu produktu. No patērētāju viedokļa 3. ĢIN shēmās nav pietiekami atspoguļots to devums ilgtspējā. 4. Nepietiekama patērētāju informētība un izpratne par ĢIN logotipiem, kā rezultātā shēmu spēja sniegt patērētājiem skaidru informāciju ir ierobežota. No tiesiskā regulējuma skatpunkta 5. Sarežģīti ĢIN noteikumi un procedūras: ĢIN shēmas reglamentējošie noteikumi ir “izkaisīti” pa četriem pamataktiem, kuriem ir nedaudz atšķirīga juridiskā terminoloģija, un tas palielina sistēmas sarežģītību. 6. Garantētu tradicionālo īpatnību (GTĪ) produktu shēma nav veiksmīga, jo 28 pastāvēšanas gados reģistrēts maz nosaukumu. Izpildi, nosaukuma reģistrācijas pieteikumu pārvaldību, ar ĢIN apzīmētu produktu ražotāju grupu darbību un informāciju par ĢIN un GTĪ shēmām apgrūtina noteikumi un procedūras, kas noteiktas četrās nozariskās ES regulās, kuras ir atšķirīgas vēsturisku iemeslu vai produktu specifikas dēļ. Ilgtspējas kritēriju integrēšanu ģeogrāfiskās izcelsmes norāžu shēmās virza aicinājums izveidot ilgtspējīgākas pārtikas sistēmas (sk. stratēģiju “No lauka līdz galdam”). Skaidras ar ĢIN apzīmēta produkta ražotāju grupas definīcijas trūkums apvienojumā ar grūtībām apvienot ražotājus aktīvā organizācijā kavē šo grupu ĢIN aktīvu pilnvērtīgu pārvaldību. Ir konstatēts, ka galvenais iemesls, kas izskaidro shēmu atzīšanas zemo līmeni un vājo izpratni par šīm shēmām, ir informācijas un publicitātes trūkums. GTĪ reģistrācijas process tiek uzskatīts par sarežģītu un stingru. Lai pienācīgi risinātu iepriekš minētās problēmas, ir vajadzīgas juridiskas izmaiņas. Bez iejaukšanās ES līmenī iepriekš minētās problēmas saglabāsies un dažas pat saasināsies. ĢIN shēmas īsteno Savienības saistības, ko saskaņā ar PTO Līgumu par intelektuālā īpašuma tiesību komercaspektiem (TRIPS) Savienība uzņēmusies, lai nodrošinātu juridiskus līdzekļus visu PTO dalībvalstu ģeogrāfiskās izcelsmes norāžu aizsardzībai Eiropas Savienībā. Savienībai ir arī pienākums nodrošināt intelektuālā īpašuma tiesību aizsardzību saskaņā ar ES Pamattiesību hartu. ĢIN rada pievienoto vērtību produktiem, tādējādi palielinot ienākumus lauksaimniecības pārtikas nozarē. Visvairāk skartās ieinteresētās personas ir ar ĢIN apzīmēto produktu ražotāji un ražotāju grupas, patērētāji, kā arī valsts un Savienības līmeņa iestādes.

Kas būtu jāpanāk?

Iniciatīvas mērķis ir nodrošināt ĢIN intelektuālā īpašuma tiesību iedarbīgu aizsardzību Eiropas Savienībā un palielināt ģeogrāfiskās izcelsmes norāžu un GTĪ produktu nosaukumu plašāku izmantošanu visā ES. Šis virsmērķis ir sadalīts sešos konkrētos mērķos: -uzlabot ĢIN noteikumu izpildi nolūkā labāk aizsargāt intelektuālā īpašuma tiesības un labāk aizsargāt ĢIN internetā; -dot ieguldījumu Savienības pārtikas sistēmas ilgtspējas palielināšanā, risinot ilgtspējas jautājumus; -dot ražotājiem un ražotāju grupām iespēju labāk pārvaldīt viņu ĢIN aktīvus; -sekmēt ĢIN shēmu pareizu uztveri tirgū un uzlabot patērētāju informētību par tām; -racionalizēt un precizēt tiesisko regulējumu ar mērķi vienkāršot un saskaņot procedūras; -labāk izcelt un saglabāt tradicionālos produktus un ražošanas metodes.

Kāda ir ES līmeņa rīcības pievienotā vērtība (subsidiaritāte)?

ĢIN shēmas nodrošina pievienoto vērtību paaugstinošu nosaukumu un apzīmējumu aizsardzību vai rezervēšanu visā Savienības teritorijā. Ja dalībvalstis tos aizsargātu atsevišķi, apzīmējumiem un nosaukumiem katrā dalībvalstī būtu atšķirīgs aizsardzības līmenis vai pat vispār netiktu nodrošināta aizsardzība, un tas varētu maldināt patērētājus, kavēt Savienības iekšējo tirdzniecību un radīt nevienlīdzīgu konkurenci tādu produktu tirdzniecībā, kas apzīmēti ar pievienoto vērtību paaugstinošiem nosaukumiem un apzīmējumiem. Intelektuālā īpašuma tiesību aizsardzību visā Savienībā var efektīvi un iedarbīgi īstenot tikai Savienības līmenī.

B. Risinājumi

Kādi ir risinājumu varianti izvirzīto mērķu sasniegšanai? Vai ir kāds vēlamākais risinājums? Iemesli (ja risinājuma nav)

1. risinājuma – uzlabot un atbalstīt – mērķis ir uzlabot jau esošos instrumentus un sniegt papildu atbalstu ražotājiem, dalībvalstu iestādēm un citām ieinteresētajām personām, galveno uzmanību pievēršot vadlīnijām. 2. risinājums – labāk definēt un nostiprināt – paredz nostiprināt ĢIN aizsardzību un uzlabot uzņēmumu konkurences apstākļus, izmantojot saskaņotas kontroles procedūras; labāk definēt ar ĢIN apzīmēto produktu ražotāju grupu lomu; precizēt juridisko terminoloģiju; Savienības logotipa izmantošanu padarīt elastīgu, vienlaikus saglabājot lauksaimniecības produktu status quo; produkta specifikācijā ieviest brīvprātīgi piemērojamus ilgtspējas kritērijus; nodrošināt vienu procedūras noteikumu kopumu dažādās nozarēs un daļu no pieteikuma pārbaudes darbībām uzticēt aģentūrai. Saskaņā ar šo risinājumu GTĪ produktu shēma tiek saglabāta, turklāt tiek ieviesti skaidrāki noteikumi par darbības jomu un aizsardzību. 3. risinājums – saskaņot un modernizēt – nodrošinās pilnīgu saskaņošanu, izveidojot vienotu regulu ar vienotiem izpildes un kontroles noteikumiem, kā arī racionalizētiem noteikumiem par aizsardzību un procesuāliem noteikumiem. Noteiktais Savienības logotips visās nozarēs kļūst obligāts. Ražotāji ilgtspējas kritērijus iekļauj produkta specifikācijā, bet vienlaikus ir sniegtas īpašas vadlīnijas, kuru mērķis ir dot lielākas iespējas ar ĢIN apzīmēto produktu ražotāju grupām. ĢIN reģistrācija ir aģentūras pārziņā bez Komisijas iesaistes. GTĪ produktu nosaukumus var aizsargāt ar spēkā esošajiem ES instrumentiem (piemēram, preču zīmēm). Turklāt neatkarīgi no izvēlētā risinājuma tiks īstenotas transversālas darbības. Tās aptvers komunikācijas un informācijas pasākumus, pamatnostādnes par ĢIN pieteikumiem un pilnīgu pieteikumu iesniegšanas procesa digitalizāciju. Šķiet, ka 2. risinājumam ir lielākas priekšrocības nekā citiem, jo, vadoties pēc izmaksu un ieguvumu salīdzinājuma, tas vērtējams visaugstāk, ja to apvieno ar konkrētām darbībām no 1. un 3. risinājuma.

Kāds ir dažādu ieinteresēto personu viedoklis? Kuru risinājumu katra no ieinteresētajām personām atbalsta?

2. risinājums atspoguļo visvēlamākos darbību veidus, kas apzināti apspriedēs ar ieinteresētajām personām, tai skaitā konferencē par ģeogrāfiskās izcelsmes norāžu stiprināšanu, atklātā sabiedriskajā apspriešanā, apspriedēs pilsoniskā dialoga grupās un dalībvalstu ekspertu grupā ilgtspējas un kvalitātes un lauksaimniecības un lauku attīstības jautājumos (ieskaitot mērķaptaujas), kā arī šim jautājumam veltītajās sanāksmēs ar ĢIN organizācijām.

C. Vēlamā risinājuma ietekme

Kādus ieguvumus nodrošinās vēlamais risinājums (ja tāds ir, pretējā gadījumā – galvenie risinājumi)?

Lielāka efektivitāte nosaukuma reģistrācijas pieteikumu izskatīšanā samazinās reģistrācijas procedūras laiku, ietaupot līdz pat 36 mēnešiem. Vienoti izpildes standarti uzlabos ĢIN aizsardzību un nodrošinās vienlīdzīgus konkurences apstākļus visiem iekšējā tirgus uzņēmumiem. Ierosinātie pasākumi atvieglos ar ĢIN apzīmēto produktu ražotāju grupu kolektīvo organizāciju un nostiprinās to pozīcijas savu ĢIN aktīvu pārvaldībā un tirdzniecībā, tādējādi nodrošinot tām taisnīgu atlīdzību par produkciju. Turklāt ir paredzama plašāka ietekme uz tūrismu un pakārtoto pārstrādi. Juridiskie precizējumi ĢIN reglamentējošo tiesību aktu īstenošanu padarīs vieglāku. ES vīna un stipro alkoholisko dzērienu logotipa elastīga izmantošana uzlabos ES ĢIN vēstījuma redzamību un palīdzēs patērētājiem pieņemt informācijā balstītus lēmumus. Lielāks skaits ar ĢIN apzīmētu produktu tiks ražots ilgtspējīgā veidā, un tam būs pozitīva ietekme uz bioloģiskās daudzveidības aizsardzību, dzīvnieku labturību, dabas resursu un ainavu apsaimniekošanu un to ieguldījumu veselīgā un ilgtspējīgā uzturā, ar nosacījumu, ka lielākā daļa ražotāju grupu uzņemsies visaptverošas un reālas ilgtspējas saistības.

Vēlamā risinājuma izmaksas (ja tāds ir, pretējā gadījumā – galveno risinājumu izmaksas)

Tā kā ražotāji gūs labumu no ātrākas un labākas aizsardzības, samazināsies arī izmaksas, īpaši tās, kas saistītas ar reģistrācijas procedūras ilgumu un nepieciešamajiem resursiem. Ilgtspējas kritēriju brīvprātīga iekļaušana produkta specifikācijā ĢIN ražotāju grupai radīs papildu atbilstības un sertifikācijas izmaksas, ko daļēji varētu kompensēt ar atbalsta pasākumiem lauku attīstības politikas satvarā. Ņemot vērā to produktu daudzveidību, kas reģistrēti kā ĢIN, un ar ĢIN apzīmētu produktu ražotāju grupu un kontroles atšķirīgo organizatorisko struktūru, arī atkarībā no valsts mērogā ieviestajām sistēmām, nav iespējams sniegt universālu pārskatu par izmaksām; aplēse ir sniegta ietekmes novērtējuma ziņojuma attiecīgajā pielikumā.

Kāda būs ietekme uz MVU un konkurētspēju?

Ņemot vērā, ka aptuveni 90 % ar ĢIN apzīmēto produktu pārdošanas vērtība ir mazāka par 50 miljoniem EUR, var secināt, ka lielākā daļa ar ĢIN apzīmēto produktu ražotāju ir MVU. Tas nozīmē, ka visa ietekmes novērtējuma ziņojumā konstatētā ietekme attiecas uz MVU. Ierosinātie pasākumi palielinās ražotāju spēju aizstāvēt savas intereses pārtikas piegādes ķēdē un nodrošinās viņiem iespējas labāk apmierināt pieprasījumu; tādējādi viņi labāk reaģēs uz patērētāju vajadzībām. Ar ĢIN apzīmētu produktu ražotāju grupu kolektīvās organizācijas nozīmīguma atzīšana visās nozarēs stiprinās ražotāju grupu pozīcijas savu ĢIN aktīvu pārvaldībā un tirdzniecībā. Īpašas darbības, kas ražotājiem dos iespēju noteikt noteikumus par iepakojumu un viņu ĢIN produktu izmantošanu par sastāvdaļām, netieši palīdzēs nodrošināt lielākus ienākumus, jo samazināsies krāpšanas risks.

Vai sagaidāma būtiska ietekme uz valstu budžetu un pārvaldes iestādēm?

Vadlīnijas un saskaņoti procedūras noteikumi attiecībā uz ĢIN reģistrāciju ļaus valsts pārvaldes iestādēm ātrāk apstrādāt pieteikumus, un tas nāks par labu valsts kasei. Tā kā noteikumi un procedūras nodrošinās lielāku skaidrību, savukārt e-reģistrs un datubāze GIview uzlabos pārredzamību, izpildiestādēm un tiesām noteikumus būs vieglāk piemērot.

Vai paredzama cita būtiska ietekme?

Vēlamais risinājums ietekmēs iekšējā tirgus darbību un konkurenci, ĢIN kā intelektuālā īpašuma tiesību aizsardzību (saskaņā ar PTO/TRIPS un Eiropas Pamattiesību hartu), ilgtspējīgu attīstību un ekonomisko un sociālo kohēziju. Ārpussavienības uzņēmumus tas ietekmēs līdzīgi kā ES uzņēmumus.

Proporcionalitāte

Konstatēto problēmu risināšanai ierosinātās darbības ir samērīgas. 2. risinājumam ir visaugstākie rādītāji, salīdzinot ĢIN produktu ražotāju izmaksas un ieguvumus. Ražotāji gūs labumu no ātrākas un labākas aizsardzības, savukārt izmaksas samazināsies, īpaši tās, kas saistītas ar reģistrācijas procedūras ilgumu un nepieciešamajiem resursiem, un tas varētu kompensēt izmaksas, kas saistītas ar ieguldījumiem ilgtspējā.

D. Turpmākā rīcība

Kad politika tiks pārskatīta?